NEUVOSTON DIREKTIIVI,

annettu 27 päivänä kesäkuuta 1985,

nestemäisten ravintoaineiden pakkauksista (85/339/ETY)

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen ja erityisesti sen 235 artiklan,

ottaa huomioon komission ehdotuksen(1),

ottaa huomioon Euroopan parlamentin lausunnon(2),

ottaa huomioon talous- ja sosiaalikomitean lausunnon(3),

sekä katsoo, että

Euroopan yhteisöjen toimintaohjelmissa ympäristöalan toimenpiteiksi vuosilta 1973(4), 1977(5) ja 1983(6) korostetaan muun muassa erilaisten jätteisiin sisältyvien materiaalien kierrätyksen tai uudelleenkäytön tärkeyttä,

jätteistä 15 heinäkuuta 1975 annetun neuvoston direktiivin 75/442/ETY(7) 3 artiklassa edellytetään asianmukaisia toimenpiteitä, jotka edistäisivät jätteiden syntymisen ehkäisemistä, niiden kierrätystä ja jalostusta,

nestemäisten ravintoaineiden pakkauksista syntyy jätettä,

tulisi rajoittaa käytettyjen pakkausten aiheuttamia ympäristövaikutuksia sekä edistää energian ja raaka-aineiden kulutuksen vähentämistä,

näiden tavoitteiden toteuttamiseksi jäsenvaltioiden tulisi laatia ohjelmat lopullisesti käsiteltäviin kotitalousjätteisiin sisältyvien nestemäisten elintarvikkeiden pakkausten painon tai tilavuuden vähentämiseksi,

jäsenvaltioiden tulisi näiden ohjelmien mukaisesti joko lainsäädännön tai hallinnollisin toimenpitein taikka vapaaehtoisin sopimuksin toteuttaa muun muassa kuluttajavalistusta, pakkausten uudelleentäyttöä ja kierrätystä sekä teknisiä uudistuksia koskeviin toimenpiteisiiin,

jäsenvaltioiden toimenpiteissä tulisi tarvittaessa ottaa huomioon taloudelliset sekä teollisuuden että markkinoinnin olosuhteet,

jäsenvaltioiden toimenpiteissä tulisi samoin ottaa huomioon erityisesti kansanterveyden vaatimukset; ennen yhteisön asiaa koskevien säännösten antamista jäsenvaltiot voivat antaa uusien pakkausten valmistukseen liittyviä säännöksiä tai pitää niitä voimassa,

ollakseen tämän direktiivin mukaisia jäsenvaltioiden toimenpiteiden olisi oltava myös perustamissopimuksen määräysten mukaisia ja erityisesti niiden, jotka koskevat tavaroiden vapaata liikkuvuutta,

komissiolle olisi ilmoitettava sellaisista toimenpiteistä ehdotusvaiheessa, jotta se voisi tutkia ne voimassa olevien sopimusten kannalta ja tarvittaessa pyytää jäsenvaltioita lykkäämään tällaisten toimenpiteiden käyttöönottoa, ja

perustamissopimuksessa ei ole muuta tähän valtuuttavaa määräystä kuin 235 artikla,

ON ANTANUT TÄMÄN DIREKTIIVIN:

1 artikla

Tämän direktiivin tarkoituksena on säätää toimenpiteistä, jotka koskevat nestemäisten ravintoaineitten pakkausten valmistusta, markkinoille saattamista, käyttöä, kierrätystä ja uudelleentäyttöä sekä käytetyistä säilytysastioista huolehtimista, jotta voitaisiin rajoittaa viimeksi mainittujen aiheuttamia ympäristövaikutuksia ja edistää energian ja raaka-aineiden kulutuksen vähentämistä tällä alueella.

2 artikla

Tässä direktiivissä:

a) "nestemäisellä ravintoaineella" tarkoitetaan liitteessä I lueteltuja nestemäisiä ravintoaineita;

b) "pakkauksella" tarkoitetaan mitä tahansa pulloa, tölkkiä, astiaa, kartonkipakkausta tai mitä tahansa suljettua pakkausta (lukuun ottamatta tynnyreitä), joka sisältää nestemäistä ravintoainetta ja on valmistettu lasista, metallista, muovista, paperista tai muusta materiaalista;

c) "uudelleentäytettävällä pakkauksella" tarkoitetaan mitä tahansa pakkausta, joka on tarkoitus ottaa talteen uudelleen täytettäväksi käytön jälkeen;

d) "panttijärjestelmällä" tarkoitetaan järjestelmää, jossa ostaja maksaa myyjälle määrätyn rahasumman, joka maksetaan takaisin pakkauksen palauttamisen jälkeen;

e) "pakkausten kierrätyksellä" tarkoitetaan uusien pakkausten tai muiden tuotteiden valmistamista käytetyistä pakkauksista tai niiden käyttämistä polttoaineena.

3 artikla

1. Edellä 1 artiklassa mainittujen tavoitteiden toteuttamiseksi jäsenvaltioiden on laadittava ohjelmat nestemäisten elintarvikkeiden pakkausten painon ja tilavuuden vähentämiseksi lopullisesti käsiteltävissä talousjätteissä.

2. Ohjelmat on laadittava ensimmäisen kerran 1 päivänä tammikuuta 1987 alkavalle ajanjaksolle ja ne on toimitettava komissiolle ennen mainittua päivää.

3. Nämä ohjelmat on tarkastettava ja saatettava ajan tasalle säännöllisesti, vähintään joka neljäs vuosi, ottaen erityisesti huomioon muutokset teknisessä kehityksessä ja taloudessa.

4. Näissä ohjelmissa on otettava huomioon aiottujen toimenpiteiden vaikutukset energian kulutukseen tavoitteena vähentää yleistä energiankulutusta niin paljon kuin mahdollista.

4 artikla

1. Edellä 3 artiklassa tarkoitettujen ohjelmien mukaisesti ja ottaen erityisesti huomioon perustamissopimuksen määräykset tavaroiden vapaasta liikkuvuudesta jäsenvaltioiden on, joko lainsäädännön avulla tai hallinnollisin toimenpitein taikka vapaaehtoisin sopimuksin, ryhdyttävä toimenpiteisiin, joiden tarkoituksena on muun muassa:

a) kehittää kuluttajavalistusta uudelleentäytettävien pakkausten käytön, pakkausten kierrätyksen sekä käytettyjen pakkausten kotitalousjätteistä poistamisen eduista;

b) edistää ihmisravinnoksi tarkoitettujen nesteiden pakkausten uudelleentäyttöä tai kierrätystä;

c) pakkausten osalta, joita ei voida täyttää uudelleen:

- edistää pakkausten erillistä talteenottoa,

- kehittää tehokkaita menetelmiä pakkausten erottamiseksi kotitalousjätteiden joukosta,

- parantaa pakkauksista saatavien materiaalien menekkiä

siinä määrin kuin on taloudellisesti tarkoituksenmukaista;

d) edistää teknistä kehitystä ja uudenlajisten pakkausten saattamista markkinoille tarkoituksena erityisesti rajoittaa raaka-aineiden kulutusta, helpottaa pakkausjätteen kierrätystä ja lopullista käsittelyä sekä saada aikaan yleistä energiansäästöä;

e) säilyttää ja, milloin mahdollista, lisätä uudelleen täytettävien tai kierrätettävien pakkausten osuutta tai vähentää sellaisten pakkausten osuutta, joita ei voi kierrättää tai täyttää uudelleen silloin kun teollisen toiminnan ja markkinoiden olosuhteet sen sallivat.

2. Edellä 1 kohdassa tarkoitetuissa toimenpiteissä ja ottaen aiheellisella tavalla huomioon perustamissopimuksen asiaa koskevat määräykset ja muut yhteisön säännökset olisi terveysnäkökohdat otettava erityisesti huomioon, samoin kuin käytettyjen materiaalien tekniset ominaisuudet, tarvittavat turvallisuusvaatimukset sekä teolliset ja kaupalliset oikeudet.

Tässä tarkoituksessa jäsenvaltiot voivat ennen yhteisön asiaa koskevien asetusten voimaantuloa terveyssyistä ottaa käyttöön tai pitää voimassa toimenpiteitä, joiden tarkoituksena on käytetyistä pakkauksista saatavien ja uusien pakkauksien valmistukseen käytettävien materiaalien ja aineiden käytön estäminen.

5 artikla

1. Jäsenvaltioiden on toteutettava toimenpiteet sen varmistamiseksi, että myyntiin tulevissa uusissa uudelleentäytettävissä pakkauksissa on selvä merkintä joko pakkauksessa itsessään tai etiketissä siitä, että kyseiset pakkaukset ovat uudelleen täytettäviä. Merkintä on tehtävä siten, että se on helposti havaittava, selvästi luettava ja kestävä sekä pysyy vahingoittumattomana, kun pakkaus avataan.

Tätä velvollisuutta ei sovelleta kymmenen vuoden aikana tämän direktiivin tiedoksiantopäivästä niihin voimassa oleviin järjestelmiin, joissa käytetään uudelleen täytettäviä lasipulloja, joihin tietyt merkinnät on tehty pysyvästi.

Jos tietyillä alueilla nestemäisiä elintarvikkeita, kuten maitoa tai kermaa, on huomattavan pitkän ajan myyty käyttäen vakiintuneita järjestelmiä lasipullojen uudelleenkäyttämiseksi, ei ole välttämätöntä ilmoittaa pakkauksissa, että ne ovat uudelleentäytettäviä.

2. Jos käytetään panttijärjestelmää, jäsenvaltioiden on toteutettava tarvittavat toimenpiteet sen varmistamiseksi, että kuluttajalle ilmoitetaan selvästi pantin hinta.

6 artikla

Joka neljäs vuosi jäsenvaltioiden on lähetettävä komissiolle kertomukset 3 artiklassa tarkoitettujen ohjelmien mukaisista toimenpiteistä ja liitteessä II annettujen suuntaviivojen mukaisesti saavutetuista tuloksista.

7 artikla

1. Jäsenvaltioiden on annettava komissiolle tiedoksi kaikki 4 artiklan 1 kohdassa tarkoitetut kansalliset tai toimialakohtaiset lait, asetukset ja hallinnolliset määräykset sekä kaikki tämän direktiivin täytäntöön panemiseksi tehdyt vapaaehtoisuuteen perustuvat sopimukset.

2. Rajoittamatta teknisiä standardeja ja määräyksiä koskevien tietojen toimittamisesta noudatettavasta menettelystä 28 päivänä maaliskuuta 1983(8) annetun neuvoston direktiivin 83/189/ETY soveltamista, jäsenvaltioiden on ennen kuin näistä toimenpiteistä päätetään toimitettava ne ehdotuksina komissiolle kirjallisina, jotta viimeksi mainitulla olisi mahdollisuus tutkia ne voimassa olevien sopimusten pohjalta ja tarvittaessa pyytää jäsenvaltioita lykkäämään niiden toteuttamista.

8 artikla

Jäsenvaltioiden on toteutettava tämän direktiivin noudattamisen edellyttämät toimenpiteet 24 kuukauden kuluessa sen tiedoksi antamisesta(9).

9 artikla

Tämä direktiivi on osoitettu kaikille jäsenvaltioille.

Tehty Luxemburgissa 27 päivänä kesäkuuta 1985.

Neuvoston puolesta

Puheenjohtaja

A. BIONDI

(1) EYVL N:o C 204, 13.8.1981, s. 6

(2) EYVL N:o C 242, 12.9.1983, s. 92

(3) EYVL N:o C 343, 31.12.1981, s. 23

(4) EYVL N:o C 112, 20.12.1973, s. 1

(5) EYVL N:o C 139, 13.6.1977, s. 33

(6) EYVL N:o C 46, 17.2.1983, s. 1

(7) EYVL N:o L 194, 25.7.1975, s. 39

LIITE I

NESTEMÄISET RAVINTOAINEET, JOITA TARKOITETAAN 2 ARTIKLASSA

1. Maito ja nestemäiset maitotuotteet, maustetut tai maustamattomat, lukuun ottamatta jugurttia ja kefiiriä.2. Ruokaöljyt(1).3. Hedelmä- tai vihannesmehut sekä hedelmänektarit.4. Spavesi, lähdevesi, hiilihapotettu vesi ja kivennäisvesi.5. Alkoholittomat virvoitusjuomat.6. Olut, mukaan lukien alkoholiton olut.7. Tuoreista viinirypäleistä valmistettu viini, rypälemehu, jonka käyminen on keskeytetty alkoholia lisäämällä.8. Vermutit ja muut viinit, jotka on valmistettu tuoreista viinirypäleistä ja maustettu aromaattisilla kasveilla tai uutteilla.9. Siideri, päärynäviini, sima ja muut käymisen avulla valmistetut virvoitusjuomat.10. Alle 80 tilavuusprosenttia alkoholia sisältävä denaturoimaton etyylialkoholi; viinat, liköörit ja muut väkevät tisleet; sekoitetut alkoholivalmisteet tisleiden valmistusta varten.11. Käymällä valmistettu etikka ja laimennettu synteettinen etikkahappo(2).

LIITE II

OHJEET 6 ARTIKLASSA TARKOITETUISTA KOMISSIOLLE LÄHETETTÄVISTÄKERTOMUKSISTA

Komissiolle 6 artiklan mukaisesti annettavien tietojen tulee sisältää, jos mahdollista, yksityiskohdat seuraavasti:- nestemäisten, pullotettujen elintarvikkeiden määrät eriteltyinä kunkin nesteen ja pakkauksen mukaan;- uudelleenkäytettyjen ja kierrätettyjen pakkausten määrät eriteltyinä pakkausmateriaalien mukaan;- pakkausten määrät, joita ei ole käytetty uudelleen eikä kierrätetty, eriteltyinä pakkausmateriaalien mukaan;- tiedot pakkausten valmistuksessa ja käytössä kulutetusta energiasta;- kuvaus edellä tarkoitettujen tietojen keräilyssä ja käsittelyssä käytetyistä menetelmistä.